RÅDETS AFGØRELSE (EU) 2021/332

af 22. februar 2021

om den holdning, der skal indtages på Den Europæiske Unions vegne i Verdensforummet for Harmonisering af Køretøjsforskrifter under De Forenede Nationers Økonomiske Kommission for Europa for så vidt angår forslagene til ændring af FN-regulativ nr. 13, 13-H, 18, 30, 41, 46, 48, 53, 54, 67, 74, 75, 79, 86, 97, 98, 106, 107, 113, 116, 117, 118, 123, 124, 125, 141, 142, 148, 149, 150, 152, 154, 157 og FN-regulativet om hændelsesdataloggere, for så vidt angår forslaget til ændringer af global teknisk forskrift nr. 9, for så vidt angår forslaget til ændringer af konsolideret resolution R.E.5, for så vidt angår forslagene til fire nye FN-regulativer om hændelsesdatalogger, tyverisikring af motorkøretøjer og godkendelse af tyverisikringsanordninger, godkendelse af startspærre og godkendelse af et køretøj for så vidt angår dets startspærre og godkendelse af køretøjsalarmsystemer og godkendelse af et køretøj for så vidt angår dets køretøjsalarmsystem, for så vidt angår forslaget til en ny fælles resolution M.R.4 og for så vidt angår forslagene til tolkningsdokumenter for FN-regulativ nr. 155 og 156

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 114 sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Ved Rådets afgørelse 97/836/EF (1) tiltrådte Unionen overenskomsten under De Forenede Nationers Økonomiske Kommission for Europa (FN/ECE) om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter (»overenskomsten af 1958 som revideret«). Overenskomsten af 1958 som revideret trådte i kraft den 24. marts 1998.

(2) Ved Rådets afgørelse 2000/125/EF (2) tiltrådte Unionen aftalen om etablering af globale tekniske forskrifter for hjulkøretøjer samt udstyr og dele, der kan monteres og/eller anvendes på hjulkøretøjer (»parallelaftalen«). Parallelaftalen trådte i kraft den 15. februar 2000.

(3) Ved Europa-Parlamentets og Rådets forordning (EU) 2018/858 (3) fastlægges der administrative bestemmelser og tekniske krav til typegodkendelse og omsætning af alle nye køretøjer, systemer, komponenter og separate tekniske enheder. Ved nævnte forordning indarbejdes regulativer vedtaget i medfør af overenskomsten af 1958 som revideret (»FN-regulativer«) i EU-typegodkendelsessystemet, enten som krav ved typegodkendelse eller som alternativer til EU-lovgivningen.

(4) I henhold til artikel 1 i overenskomsten af 1958 som revideret og parallelsaftalens artikel 6 kan FN/ECE's Verdensforum for Harmonisering af Køretøjsforskrifter (»FN/ECE WP.29«) vedtage forslag til ændring af FN-regulativer, FN's globale tekniske forskrifter og FN-resolutioner samt forslag til nye FN-regulativer, globale tekniske forskrifter fra FN og FN-resolutioner om godkendelse af køretøjer. Endvidere kan FN/ECE WP.29 i henhold til disse bestemmelser vedtage forslag til tilladelser til at udarbejde ændringer af FN's globale tekniske forskrifter eller til at udarbejde nye globale tekniske forskrifter og kan vedtage forslag om udvidelse af mandatet for FN's globale tekniske forskrifter.

(5) FN/ECE WP.29 kan på sit 183. møde i Verdensforummet, der afholdes mellem den 9. og den 11. marts 2021, vedtage forslagene til ændringer af FN-regulativ nr. 13, 13-H, 18, 30, 41, 46, 48, 53, 54, 67, 74, 75, 79, 86, 97, 98, 106, 107, 113, 116, 117, 118, 123, 124, 125, 141, 142, 148, 149, 150, 152, 154, 157 og FN-regulativet om hændelsesdatalogger, forslaget til ændringer af global teknisk forskrift nr. 9, forslaget til ændringer af konsolideret resolution R.E.5, forslagene til fire nye FN-regulativer om hændelsesdataloggere, tyverisikring af motorkøretøjer og godkendelse af tyverisikringsanordninger, godkendelse af startspærre og godkendelse af et køretøj for så vidt angår dets startspærre og godkendelse af køretøjsalarmsystemer og godkendelse af et køretøj for så vidt angår dets køretøjsalarmsystem og forslaget til en ny fælles resolution M.R.4. Desuden skal FN/ECE WP.29 vedtage forslagene til fortolkningsdokumenter til FN-regulativ nr. 155 og 156.

(6) Det er hensigtsmæssigt at fastlægge den holdning, som på Unionens vegne skal indtages i FN/ECE WP.29, til vedtagelsen af disse forslag, da FN-regulativerne vil blive bindende for Unionen og sammen med FN's globale tekniske forskrifter og de konsoliderede og fælles resolutioner vil kunne få afgørende indflydelse på indholdet af EU-lovgivningen om typegodkendelse af køretøjer.

(7) I lyset af den opnåede erfaring og den tekniske udvikling er det nødvendigt at ændre eller supplere kravene til visse dele og karakteristika, der er omfattet af FN-regulativ nr. 13, 13-H, 18, 30, 41, 46, 48, 53, 54, 67, 74, 75, 79, 86, 97, 98, 106, 107, 113, 116, 117, 118, 123, 124, 125, 141, 142, 148, 149, 150, 152, 154, 157 og FN-regulativet om hændelsesdatalogger, samt af den fælles resolution R.E.5.

(8) Det er desuden nødvendigt at ændre visse bestemmelser i FN-GTR nr. 9.

(9) For at tage hensyn til den tekniske udvikling og for at forbedre køretøjets sikkerhed skal der vedtages fire nye FN-regulativer om hændelsesdatalogger, beskyttelse af motorkøretøjer mod tyverisikring og godkendelse af tyverisikringer, godkendelse af startspærre og godkendelse af et køretøj for så vidt angår dets startspærre samt godkendelse af køretøjsalarmsystemer og godkendelse af et køretøj for så vidt angår dets køretøjsalarmsystem. Parallelt hermed er det nødvendigt at vedtage en ny fælles resolution M.R.4. om panoramiske ruder til soltag —

VEDTAGET DENNE AFGØRELSE:

Artikel 1 Den holdning, der skal indtages på Unionens vegne på det 183. møde i FN/ECE's verdensforum for harmonisering af køretøjsforskrifter, som finder sted mellem den 9. og 11. marts 2021, for så vidt angår forslagene til ændring af FN-regulativ nr. 13, 13-H, 18, 30, 41, 46, 48, 53, 54, 67, 74, 75, 79, 86, 97, 98, 106, 107, 113, 116, 117, 118, 123, 124, 125, 141, 142, 148, 149, 150, 152, 154, 157 og FN-regulativet om hændelsesdataloggere, for så vidt angår forslaget til ændringer af global teknisk forskrift nr. 9, for så vidt angår forslaget til ændringer af konsolideret resolution R.E.5, for så vidt angår forslagene til fire nye FN-regulativer om hændelsesdatalogger, tyverisikring af motorkøretøjer og godkendelse af tyverisikringsanordninger, godkendelse af startspærre og godkendelse af et køretøj for så vidt angår dets startspærre og godkendelse af køretøjsalarmsystemer og godkendelse af et køretøj for så vidt angår dets køretøjsalarmsystem, for så vidt angår forslaget til en ny fælles resolution M.R.4 og for så vidt angår forslagene til tolkningsdokumenter for FN-regulativ nr. 155 og 156 (4), er at stemme for.

Artikel 2 Denne afgørelse træder i kraft på dagen for vedtagelsen.

Udfærdiget i Bruxelles, den 22. februar 2021. På Rådets vegne J. BORRELL FONTELLES Formand

(1) Rådets afgørelse 97/836/EF af 27. november 1997 om Det Europæiske Fællesskabs tiltrædelse af overenskomsten under FN's Økonomiske Kommission for Europa om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter (»Overenskomst af 1958 som revideret«) (EFT L 346 af 17.12.1997, s. 78).

(2) Rådets afgørelse 2000/125/EF af 31. januar 2000 om indgåelse på Det Europæiske Fællesskabs vegne af aftalen om etablering af globale tekniske forskrifter for hjulkøretøjer samt udstyr og dele, der kan monteres og/eller anvendes på hjulkøretøjer (»parallelaftalen«) (EFT L 35 af 10.2.2000, s. 12).

(3) Europa-Parlamentets og Rådets forordning (EU) 2018/858 af 30. maj 2018 om godkendelse og markedsovervågning af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer, om ændring af forordning (EF) nr. 715/2007 og (EF) nr. 595/2009 og om ophævelse af direktiv 2007/46/EF (EUT L 151 af 14.6.2018, s. 1).

(4) Jf. dokument ST 5991/21 på http://register.consilium.europa.eu.